text: Uheldsbilist på fri fod
  21 juni 2010 kl. 06.05
  Den 23-årige mand, der ramte tre fodgængere i Vejle med sin bil, er blevet sat på fri fod. En dommer har søndag eftermiddag afvist anklagerens krav om fængsling af den 23-årige mand, der i første omgang flygtede efter ulykken, oplyser politiet.
  En kvinde på 54 mistede sit ene ben, og to andre fik også knoglebrud, da bilisten ramte de tre, der gik på fortovet på Nørrebrogade natten til søndag.
  Det lykkedes senere politiet at opspore bilisten, der blev præsenteret for en stribe sigtelser:
  Uagtsom legemsbeskadigelse, spritkørsel, høj hastighed og for at flygte fra et færdselsuheld, hvor nogen har fået alvorlige skader.
  Men der er altså ingen grund til at frihedsberøve manden af hensyn til folks retsfølelse, har dommeren slået fast.
  